Radionica *Štapić koji govori*, uz temu pokvareni telefon

Učenici sjede u polukrugu. Učiteljica ima u ruci štapić. Štapić je posve običan, zaobljenih krajeva kako se nitko u razredu njime ne bi ozlijedio. Objašnjava djeci da je to čarobni štapić koji govori. Kako govori? Govori pomoću naših usta. Samo mu to moramo omogućiti. Baš kao lutkar s lutkama.

Možemo ispričati priču o sličnom štapiću kojim su se koristili američki Indijanci.

Tko god je imao štapić, imao je moć govora, a svi ostali imali su snagu slušanja. Štapić ide uokolo u krug. Svatko tko ne želi govoriti, samo preda štapić dalje.

Štapić koji govori možemo koristiti na više načina. Na primjer, da se iznese mišljenje ili se priopće neke novosti. To je izvrstan način da potaknemo sramežljivu djecu da govore sa samopouzdanjem ili da uvjerimo dominantnu djecu da poštuju prava druge djece.

Savjet više: u svakom razredu postoje vrlo povučena djeca koja se teško odlučuju govorom istaknuti pred ostalima. Isto tako postoje i oni koji najbolje funkcioniraju ako stalno pričaju.

Cilj radionice je korigirati ponašanje i prve i druge skupine. Ipak, nikako ne valja inzistirati na korekciji. Valja ostaviti više vremena i prostora da ta korekcija bude postupna i nenametljiva.

Nakon aktivnosti postavite djeci sljedeća pitanja:

* Kako je bilo govoriti/slušati druge kako govore?
* Jeste li otkrili nešto novo, iznenađujuće?
* Voliš li biti prekinut/a dok govoriš?
* Koja je prednost u tome da se drugog pusti da govori bez prekidanja?

Napomena: ova bi se radionica mogla upotrijebiti i nakon nekih prepirki, grubog ponašanja u razredu, tučnjava ili svađa, kao sredstvo kako otkriti mišljenje drugih učenika u razredu o tome što treba učiniti da se sukobi uspješno riješe.